Johanna Kukkola

4H-nuoret istuttavat puita kesäisin tavallisille uudistusaloille. Nyt tarkoitus on alkaa istuttaa myös yritysten maksamia päästökompensaatiopuita.

4H:n Nuoret ilmastotöissä -hankkeessa ryhdytään konkreettisiin toimiin hiilidioksidipäästöjen kompensoimiseksi. Hankkeessa on tavoitteena istuttaa uutta metsää vuoteen 2030 mennessä 10 000 hehtaaria.

Hiilinielua kasvattava pilottihanke tarjoaa nuorille taskurahaa ja yrityksille mahdollisuuden kompensoida kasvihuonekaasupäästöjään.

4H:ssa uskotaan, että hanke leviää valtakunnalliseksi.

”Me nuoret ollaan valmiita tekemään konkreettisia tekoja ilmastonmuutoksen ehkäisemiseksi ja yritykset tarvitsevat mahdollisuuden hyvittää päästöjään, joten tämä on nyt todella hieno juttu!” toteaa 17-vuotias 4H-aktiivi ja nuorisovaltuutettu Oskar Mannelin.

Puiden istuttaminen on 4H:ssa tuttua puuhaa. Järjestön nuoret ovat jo ennestään istuttaneet vuosittain satojatuhansia puita. Yleensä taimet istutetaan metsänuudistusaloille osana normaalia metsänhoitoa.

Nuoret ilmastotöissä -hanke toteutetaan yhteistyössä Metsämiesten Säätiön, Best-Caravan Oy:n, MTK:n ja Metsänhoitoyhdistysten kanssa.